2017-R95-I-2578

Valstybinio socialinio draudimo fondo valdyba prie Socialinės apsaugos ir darbo ministerijos

Tarnybinis pranešimas

DĖL ĮSAKYMO PROJEKTO PATEIKIMO VISUOMENĖS PASTABOMS IR PASIŪLYMAMS GAUTI

2017-02-01 Nr. 85-62

Vilnius

Valstybinio socialinio draudimo fondo valdyba prie Socialinės apsaugos ir darbo ministerijos (toliau – Fondo valdyba) parengė Fondo valdybos direktoriaus 2010 m. sausio 8 d. įsakymo Nr. V-35 „Dėl SAV pranešimo apie savarankiškai dirbančius asmenis pateikimo taisyklių patvirtinimo“ pakeitimo projektą (toliau – Projektas) ir teikia visuomenės pastaboms ir pasiūlymams gauti.

Įsakymo projektu įgyvendinamos Lietuvos Respublikos valstybinio socialinio draudimo įstatymo Nr. I-1336 pakeitimo įstatymo Nr. XII-2508 1 straipsnio nuostatos.

Iki 2016 m. gruodžio 31 d., SAV pranešimų apie savarankiškai dirbančius asmenis pateikimo taisyklėmis (toliau – Taisyklės) privalėjo vadovautis fiziniai asmenys, kurie verčiasi individualia žemės ūkio veikla, kai žemės ūkio valdos ar ūkio ekonominis dydis pagal valstybės įmonės Žemės ūkio informacijos ir kaimo verslo centro atliktus skaičiavimus už praėjusių metų mokestinį laikotarpį nuo sausio 1 d. iki gruodžio 31 d. yra lygus 4 ekonominio dydžio vienetams arba didesnis, ir kurių pajamos mokestiniu laikotarpiu apmokestinamos gyventojų pajamų mokesčiu pagal Gyventojų pajamų mokesčio įstatymo nuostatas (toliau – ūkininkai ir jų partneriai). SAV pranešimus šie asmenys teikė tuo atveju, kai socialinio draudimo įmokas apskaičiavo ir mokėjo nuo sumos didesnės kaip minimalioji mėnesinė alga (Taisyklių 3.5 papunktis).

Nuo 2017 m. sausio 1 d., vadovaujantis Lietuvos Respublikos valstybinio socialinio draudimo įstatymo 12 straipsnio 5 dalimi, ūkininkų ir jų partnerių mėnesio socialinio draudimo įmokos apskaičiuojamos ir sumokamos nuo jų pačių pasirinktos sumos. Ūkininkų ir jų partnerių, kurių pajamos mokestiniu laikotarpiu nėra apmokestinamos gyventojų pajamų mokesčiu pagal Gyventojų pajamų mokesčio įstatymo nuostatas ir kurie nedeklaruoja individualios žemės ūkio veiklos pajamų, mėnesio socialinio draudimo įmokos apskaičiuojamos ir sumokamos nuo Vyriausybės patvirtintos minimaliosios mėnesinės algos. Atsižvelgiant į tai, nustatoma, kad Taisyklėmis privalo vadovautis fiziniai asmenys, kurie verčiasi individualia žemės ūkio veikla, kai žemės ūkio valdos ar ūkio ekonominis dydis pagal valstybės įmonės Žemės ūkio informacijos ir kaimo verslo centro atliktus skaičiavimus už praėjusių metų mokestinį laikotarpį nuo sausio 1 d. iki gruodžio 31 d. yra lygus 4 ekonominio dydžio vienetams arba didesnis. SAV pranešimus šie asmenys privalo teikti, kai socialinio draudimo įmokas apskaičiuoja ir sumoka nuo jų pačių pasirinktos sumos pagal tą mėnesį gautas (uždirbtas) pajamas.

Nuo 2017-01-01 asmenys, kurie verčiasi individualia veikla, kaip ji apibrėžta Gyventojų pajamų mokesčio įstatyme (advokatai, advokatų padėjėjai, notarai, antstoliai ir kiti asmenys, išskyrus verslo liudijimus turinčius asmenis) draudžiami ligos socialiniu draudimu. Įsigaliojus naujai Lietuvos Respublikos valstybinio socialinio draudimo įstatymo redakcijai, neliko nuostatos, kad asmenų, kurie verčiasi individualia veikla, kaip ji apibrėžta Gyventojų pajamų mokesčio įstatyme, avansu sumokėtos socialinio draudimo įmokos negrąžinamos ir netikslinamos. Siekiant išvengti galimo piktnaudžiavimo gaunant laikinojo nedarbingumo išmokas, Taisyklių 5.2 papunktis papildytas nuostata, kad šie asmenys SAV pranešimą privalo pateikti, kai socialinio draudimo įmokas apskaičiuoja ir sumoka avansu, atsižvelgiant į tą mėnesį gautas (uždirbtas) pajamas.

Taip pat Taisyklėse atlikti kiti redakcinio pobūdžio pakeitimai bei ištaisytos korektūros klaidos.

Neigiamų pasekmių nenumatoma.

Projektas skelbiamas Lietuvos Respublikos Seimo kanceliarijos teisės aktų informacinėje sistemoje (toliau – TAIS). Pastabos ir pasiūlymai dėl Projekto gali būti pateikti per 3 darbo dienas nuo paskelbimo TAIS dienos.

Įsakymo projekto rengimą koordinavo Fondo valdybos direktoriaus pavaduotojas Ježy Miskis (tel. (8) 272 4306, el. p. Jezy.Miskis@sodra.lt). Įsakymo projektą parengė Fondo valdybos Registrų tvarkymo skyrius (vedėja Silva Kazickienė (tel. (8) 272 2657, el. p. silva.kazickiene@sodra.lt) - Fondo valdybos Registrų tvarkymo skyriaus vyriausioji specialistė Daiva Tamulevičiūtė (tel. (8) 273 3157, el. p. daiva.tamuleviciute@sodra.lt ).

1) Projektas, 3 lapai;

2) Projekto lyginamasis variantas, 3 lapai;

3) Projekto antikorupcinio vertinimo pažymos kopija, 6 lapai.

Direktorius	Mindaugas Sinkevičius